ועדת החינוך, התרבות והספורט, כנסת 20, פרוטוקול מספר 256, 2016-07-27 10:30

יעקב מרגי: אני מתכבד לפתוח את ישיבת ועדת החינוך, התרבות והספורט.

יעקב מרגי: זו הישיבה השלישית היום.

יעקב מרגי: היום יום רביעי, 27 ביולי 2016, כ"א בתמוז התשע"ו.

יעקב מרגי: על סדר היום הצעת חוק הספורט (תיקון מס' 10) (פטור מחובת ביטוח), התשע"ו-2016 של חבר הכנסת יואל רזבוזוב וקבוצת חברי כנסת.

יעקב מרגי: זאת הצעת חוק שאוחדה יחד עם הצעתו של חבר הכנסת מכלוף מיקי זוהר.

יעקב מרגי: נמצא אתנו חבר הכנסת רזבוזוב.

יעקב מרגי: תן לנו רציונל במשך דקה וחצי-שתיים של החוק.

יואל רזבוזוב: קודם כל, תודה כבוד היושב ראש על הנכונות ועל הזמינות.

יואל רזבוזוב: אנחנו מבינים עד כמה החוק חשוב, במיוחד לתחילת השנה, לספטמבר.

יעקב מרגי: ובמיוחד שעבר זמן רב מאז הוא עבר במליאה בקריאה ראשונה.

יואל רזבוזוב: לא נתחיל עכשיו לחשב כמה זמן עבר, אבל באמת תודה רבה.

יואל רזבוזוב: אני חושב שהחוק הוא נכון, הוא טוב והוא יחסוך להרבה הורים צעירים הרבה כסף.

יואל רזבוזוב: זה באמת חוק שמשפיע על יוקר המחיה.

יואל רזבוזוב: אנחנו אוהבים לדבר על יוקר המחיה וכאן יש לנו מעשים ברורים וכל הכנסת מתגייסת כאשר יש הסכמות מהקואליציה ומהאופוזיציה.

יואל רזבוזוב: החוק אומר מניעת כפל ביטוחים של ילדים שנרשמים לכל חוג כאשר הם מבוטחים במערכת החינוך לפי חוק חינוך חובה.

יואל רזבוזוב: אנחנו באים למנוע את כפל הביטוחים ולחסוך כסף להורים.

יואל רזבוזוב: זה בקצרה ואני מאמין שיהיו כאן

יואל רזבוזוב: עוד כל מיני הסתייגויות שנפתח אותן.

יעקב מרגי: לפני שהיועצת המשפטית תקריא, מישהו רוצה להתייחס להצעת החוק?

<שי סומך: משרד המשפטים.

<שי סומך: יש את הסעיף שמחריג את הביטוח במקומות עבודה לגבי עובדים שיוצאים לתחרויות.

יעקב מרגי: ליגת מקומות עבודה.

<שי סומך: כן.

<שי סומך: יכול להיות שלא צריך לאשר את הסעיף הזה כי כמו שאמר לי חבר הכנסת רזבוזוב לפני הדיון, ספק אם בכלל יש חובת ביטוח.

<שי סומך: הם לא ספורטאים.

<שי סומך: הם עובדים שעושים איזושהי תחרות.

<שי סומך: דבר שני, יש כאן קושי מבחינת המוסד לביטוח לאומי כי גם אם יש חובת ביטוח, אנשים יכולים ליפול בין הכיסאות.

יעקב מרגי: לא.

יעקב מרגי: אני אשאל שאלה לאור מה שאתה טוען.

יעקב מרגי: יש ליגות מקומות עבודה שכדי להצליח, ומקומות עבודה מעודדים זאת, מוציאים אותם גם לאימונים מעבר לתחרות.

יעקב מרגי: אני חושב שאם הוא מחריג את זה, או שהוא כולל את זה.

יואל רזבוזוב: מחריג.

יואל רזבוזוב: מה שאני מבין עכשיו זה שצריך לבדוק עם הייעוץ המשפטי של משרד הספורט כי יכול להיות שליגה למקומות עבודה לא חייבים בכלל.

יעקב מרגי: אם זה לא נוגע.

יעקב מרגי: מה שאתה מכניס, יכול רק לסבך.

יעקב מרגי: מתוך הן יכולים להבין לאו.

<מירב ישראלי: בדיוק.

<מירב ישראלי: זאת הבעיה.

יעקב מרגי: מישהו רוצה להתייחס לסעיף הזה?

<עפרה שרון: יועצת משפטית במשרד התרבות והספורט.

<עפרה שרון: מבחינת חוק הספורט, הוא לא חל על הליגה למקומות עבודה, ראשית, בגלל שלא מדובר על פעילות שנעשית במסגרת אגודות או איגוד, ושנית, לא בהכרח הם נופלים בהגדרת ספורט.

<עפרה שרון: לכן להוסיף את זה במסגרת הפטור, זה לא מוסיף ולא גורע.

יעקב מרגי: זה יכול רק לגרוע.

<עפרה שרון: זה עלול לגרוע.

יעקב מרגי: ההערה הזאת הייתה צריכה להיות כבר בשלב הניסוח.

<מירב ישראלי: בסוף הישיבה עברנו על ההערות האלה.

<גרשון בינט: בירושלים יש ניצולת מאוד מעניינת של כל המתנ"סים ומה שסמוך להם הרבה פעמים מתקנים של מפעל הפיס.

<גרשון בינט: אלה מתקנים מאוד משוכללים ומשתמשים בהם גם לשיעורי התעמלות ובעיקר לפעילות שמתרחשת במסגרת חוגים אחר הצהרים וכדומה.

<גרשון בינט: היה מקרה שמישהו תבע אותנו בעניין הזה.

<גרשון בינט: והשאלה שלי היא האם זה כולל גם את זה?

<גרשון בינט: שימוש במתקני ספורט של המתנ"סים שבתי ספר או תלמידי בתי ספר משתמשים בהם.

יעקב מרגי: השאלה שלך הייתה יותר מתאימה לדיון הראשון שקיימנו היום.

יעקב מרגי: אם מקומות עבודה, תחרויות במקומות עבודה, זאת לא האכסניה שלהם, חוק הספורט, וזאת ודאי לא האכסניה.

<גרשון בינט: אתה צודק.

יואל רזבוזוב: הוא מבוטח.

יואל רזבוזוב: אם ילד נפצע ורוצה לתבוע, לפי החוק הוא יכול לתבוע.

<גרשון בינט: כן, אבל אני מדבר על פעילות שהיא לא בתוך בית הספר.

יואל רזבוזוב: לא בתוך בית ספר.

יואל רזבוזוב: 24/7.

יעקב מרגי: תודה.

יעקב מרגי: המוסד לביטוח לאומי.

<שלומי מור: מתוך שאנחנו מבינים שהרציונל הוא שלא יהיה כפל ביטוח, אני רוצה להבהיר לגבי סעיפים קטנים (1) ו-(2) מתי יש או אין ביטוח אצלנו.

<שלומי מור: סעיף (1) אומר שאתה מחריג מי שמקבל שכר חודשי בגובה שכר מינימום.

<שלומי מור: אני רוצה להבהיר שהמשמעות היא שאם אתה מקבל מעל שכר מינימום, לא צריך לעשות לך ביטוח.

<שלומי מור: אם אתה מקבל פחות, צריך לעשות לך ביטוח.

<שלומי מור: למען הסר ספק, גם מי שמשתכר פחות משכר מינימום מבוטח בביטוח הלאומי בפגיעת עבודה אבל כמובן שמטבע הדברים הוא מבוטח על חלק קטן של השכר, נאמר על אלפיים שקלים, ולכן אני רואה את הרציונל שיהיה גם וגם אבל דעו שגם פחות משכר מינימום מבוטחים אצלנו.

<שלומי מור: הערה שנייה, בהמשך להערת חברי ממשרד המשפטים, נוגעת להגדרה של מעסיק המארגן או תומך בפעילות נלווית לעבודה.

<שלומי מור: פעילות נלווית לעבודה זו הגדרה משפטית מסובכת שבית הדין לעבודה מכריע בה בדיעבד כל פעם, כל מקרה על פי נסיבותיו.

<שלומי מור: יש לנו מקרים רבים כמו בננה באילת, טרקטורונים בתורכיה ואלה דוגמאות אמיתיות ועוד כהנה וכהנה.

<שלומי מור: יכול בן אדם לצאת למחוזיאדה באילת ובערב לשתות בירה עם חברים ולהיפגע שם, ואז תתחיל שאלה האם זה קשור לפעילות הנלווית או לא קשור לפעילות הנלווית, האם המעסיק מימן, האם זה היה על חשבון יום עבודתו של העובד.

<שלומי מור: רוצה לומר שאם אני רוצה מראש לומר למעסיק מתי לבטח ומתי לא לבטח, הוא לא יוכל לדעת את זה מראש כיוון שעד שזה לא יגיע לפתחו של הביטוח הלאומי - - -

יעקב מרגי: אז אתה מצטרף.

<שלומי מור: כל החלופה השנייה שעוסקת בפעילויות נלווית מאוד בעייתית.

יעקב מרגי: כמעט הצלחתם לשכנע.

יעקב מרגי: בואו נמצה את זה.

יעקב מרגי: יש מישהו שרוצה להתייחס?

<מיכל חורין: ההערה לגבי הפסקה השלישית, לגבי תלמידים מבוטחים בביטוח תאונות אישיות.

<מיכל חורין: גם אנחנו בעד שלא יהיה כפל ביטוח אבל נכון להיום ככל שתשתנה הפוליסה היום, אנחנו חושבים שנכון יהיה להדגיש שבמקום שבו הפוליסה חלה, לא יהיה כפל ביטוח.

יעקב מרגי: זה בדיעבד.

יעקב מרגי: איך אפשר לעשות את זה?

<מיכל חורין: היום הפוליסה היא 24/7.

<מיכל חורין: מה יקרה בשנה הבאה אם יחליטו שהיא לא תהיה 24/7?

יעקב מרגי: כדי שמישהו לא יטעה ויחשוב שיש לו כיסוי ביטוחי.

<מיכל חורין: נכון.

<מיכל חורין: או נסיעות לחוץ לארץ.

יעקב מרגי: את אומרת להוסיף הבהרה.

<מיכל חורין: כן.

יעקב מרגי: מה שבא למנוע טעויות, בסדר.

יעקב מרגי: אנחנו שם.

יעקב מרגי: ההערה במקום.

יואל רזבוזוב: אנחנו רוצים לסגור את כל הכיוונים.

יעקב מרגי: ההערה במקום.

<קריאה: גם לגבי נסיעות לחוץ לארץ וגם לגבי ה-24/7.

יעקב מרגי: נסיעות לחוץ לארץ, זה לא סל כולל כי יש נסיעות לחוץ לארץ של משלחות.

<מיכל חורין: הן כן מכוסות.

<מיכל חורין: לא של ספורט אלא משלחות אחרות.

יעקב מרגי: ואם תהיה תחרות של משהו והיא תהיה בתורכיה?

<מיכל חורין: נציגי בתי הספר, כן.

<מיכל חורין: אבל אם זאת אגודת ספורט אחרי הצהרים ששולחת את הילד לתחרות בחוץ לארץ, הוא לא מכוסה כי זה לא מטעם בית הספר.

יעקב מרגי: הבנו.

יעקב מרגי: מקובל.

<מירב ישראלי: יש את העניין של חוץ לארץ ויש דבר נוסף.

<מירב ישראלי: אמרתם לי לגבי החמישה אחוזים בלבד.

<מירב ישראלי: מחמישה אחוזי נכות.

יעקב מרגי: לא הבנתי.

<מאיר ממן: הפוליסה של תאונת אישיות מאז ומתמיד היה כיסוי רק מעל חמישה אחוזים נכות.

<מאיר ממן: זאת אומרת, פחות מחמישה אחוזים, אין לך מה לתבוע את הפוליסה.

<מאיר ממן: לעומת זאת, בחוק הספורט הפוליסה כללה מאפס.

<מאיר ממן: ברגע שאנחנו מסירים את החוק הזה, אנחנו חושפים מאפס עד חמישה אחוזים ספורטאים לא מבוטחים לא בתאונות אישיות ולא כספורטאים.

<מאיר ממן: יש את הפספוס הזה שאני לא יודע איך אתם חושבים להתייחס אליו.

<מאיר ממן: זה פשוט ייעלם.

<מאיר ממן: חמישה אחוזים בנכות זה לא מעט כסף כפיצוי.

יואל רזבוזוב: מה היה עד 2008 עת לא היה ביטוח לפי חוק הספורט?

<מאיר ממן: מה שהיה אז, לא היה.

יעקב מרגי: היה בדיוק אותו מצב.

<מאיר ממן: עשו את חוק הספורט כדי למלא כמה חוסרים.

יואל רזבוזוב: עשו את חוק הספורט כדי להביא עוד כסף לחברות הביטוח.

יעקב מרגי: את הסעיף הזה בחוק הספורט.

יואל רזבוזוב: את הסעיף הספציפי.

יואל רזבוזוב: כן.

<דודו מלכא: אנחנו לקחנו בחשבון שזה לא מאה אחוזים.

יעקב מרגי: אבל בשקלול של הכסף.

<דודו מלכא: ברגע שסיימנו את הדיון עם משרד האוצר, הם יודעים את זה והם מבינים שהפוליסה של משרד החינוך גוברת על הפוליסה הזאת.

<עפרה שרון: אני רוצה לחדד עוד סוגיה אחת מול ביטוח לאומי.

<עפרה שרון: מה קורה אם יש הרבה מאוד ספורטאים שמשתתפים והם חובבנים ומקבלים שכר עשרה חודשים בשנה וחודשיים בשנה הם יוצאים לפגרה ולא מקבלים שכר ולכאורה לא מועסקים על ידי מעביד והם נדרשים לבצע אימונים בהם הם עלולים להיפצע?

<עפרה שרון: מה קורה במקרה כזה?

<שלומי מור: ככל שמתקיימים יחסי עובד ומעביד באותם חודשיים, ככל שמתקיימים, הם יהיו מבוטחים ככל שמדובר בפעילות שהיא או בעבודה או פעילות נלווית לעבודה.

<שלומי מור: ככל שלא, ככל שזה בחופשתו של אדם, בוודאי שהוא איננו מבוטח.

<שלומי מור: אם מדובר בספורטאי שאיננו מקבל שכר אלא החזר הוצאות, אני לא יודע בדיוק מה כל המנגנונים אבל אולי ספורטאי מקבל 3,000 שקלים שזה לא שכר אלא מעין החזר הוצאות קיום והוא לא מועסק – אז בוודאי שהוא לא מבוטח על ידי הביטוח הלאומי.

יעקב מרגי: גם כאן ייכנסו פרשנויות משפטיות.

יעקב מרגי: אני חושב שאנחנו בשלב של היועצת המשפטית לוועדה.

<מירב ישראלי: אני אקריא את הצעת החוק עם התיקונים שאני מבינה שהתגבשו כאן.

<מירב ישראלי: תיקון סעיף 7 בחוק הספורט, התשמ"ח-1988, בסעיף 7, אחרי סעיף קטן (א) יבוא: "(א1) חובת הביטוח כאמור בסעיף קטן (א) לא תחול על אלה: ספורטאים המקבלים שכר חודשי בגובה שכר המינימום לחודש הקבוע בחוק שכר מינימום, התשמ"ז-1987 לפחות בתמורה להשתתפותם בתחרויות ספורט.

<מירב ישראלי: אני מבינה שמורידים את פסקה (2).

<מירב ישראלי: זה מוסכם על הוועדה?

יעקב מרגי: כן.

<מירב ישראלי: ספורטאים שהם תלמידים המבוטחים בביטוח תאונות אישיות לפי סעיף 6(ד1) לחוק לימוד חובה, התש"ט-1949.

<מירב ישראלי: אני מבינה שהכוונה כאן לעשות ככל שהפוליסה חלה.

<עפרה שרון: כן.

<מירב ישראלי: זה יגרום לכך שכמובן גופי הספורט יצטרכו להבין מה תחולת הפוליסה.

יואל רזבוזוב: השאלה האם אפשרי ניצול לרעה.

<מיכל חורין: השנה תהיה פוליסה אחידה.

<מיכל חורין: יחסית יהיה קל.

<מירב ישראלי: הצעת החוק נתנה עוד פתרון.

<דודו מלכא: זה המנדט שלנו לבדוק.

יעקב מרגי: אני מודה לך.

יעקב מרגי: יש כאלה שבורחים מזה.

<קריאה: אולי נכון יהיה לתת דוגמה בדברי ההסבר.

<מירב ישראלי: כבר אין דברי הסבר בקריאה שנייה ושלישית אלא זה בהצגת החוק במליאה.

יעקב מרגי: מירב לוקחת את זה על עצמה.

<מירב ישראלי: כן.

<קריאה: את מציגה במליאה?

יעקב מרגי: לא.

יעקב מרגי: היא כותבת לנו.

<שי סומך: מה לגבי תלמידים שמשתתפים בתחרויות בחוץ לארץ?

יעקב מרגי: אמרנו.

<מירב ישראלי: לפסקה (3) הוספנו ככל שהפוליסה חלה.

<מירב ישראלי: עוד לא ניסחתי את זה.

<שי סומך: לא כדאי להגיד במפורש?

<מירב ישראלי: אולי מחר הפוליסה תכסה את חוץ לארץ.

<מירב ישראלי: בעבר היה כיסוי.

<קריאה: עד השנה זה היה.

יעקב מרגי: תודה.

יעקב מרגי: מיצינו.

יעקב מרגי: מאיפה האורחים הצעירים שלנו?

<קריאה: מנתניה.

יעקב מרגי: ברוכים הבאים.

מירב בן ארי: יש לנו שני חברי כנסת מנתניה.

מירב בן ארי: מאוד יפה שבחופש הגדול באים לבקר אותנו.

יעקב מרגי: יפה.

יעקב מרגי: רבותיי, אנחנו עוברים להצבעה.

יעקב מרגי: אתה יכול להצביע במקום חבר כנסת.

יעקב מרגי: במילוי מקום אתה יכול להצביע במקום חנין.

יעקב מרגי: מי בעד אישור הצעת חוק הספורט (תיקון מס' 10) (פטור מחובת ביטוח), התשע"ו-2016 עם התיקונים?

יעקב מרגי: מי נגד?

יעקב מרגי: בעד הצעת החוק – פה אחד

יעקב מרגי: הצעת החוק אושרה פה אחד.

יעקב מרגי: היא תובא למליאה לקריאה שנייה ושלישית.

יעקב מרגי: צירפנו אותך להצבעה בעד.

יעקב מרגי: תודה רבה.

יעקב מרגי: הישיבה נעולה.